Die nuut afgekondigde minimumlone tree op 1 Maart in werking en vir baie begin die “luuksheid” van ‘n huishulp onbekostigbaar word. Alhoewel mense begrip het vir die implementering van ‘n minimumloon, kon die tydsbeperking daarvan egter nie slegter gewees het nie, veral vir huishoudings wat reeds sukkel om kop bo water te hou vanweë die geweldige negatiewe ekonomiese impak van die Covid-19 pandemie.
Van der Walt het gesê dat aflegging (retrenchment) altyd as laaste opsie oorweeg moet word. Hy het daarop gewys dat alhoewel die maksimum ure wat ‘n werknemer daagliks en maandeliks mag werk nie verander het nie, verligting wel vir die werkgewer bestaan deur sy werknemer vir minder ure te laat werk.
“Die regte prosedure sou wees, volgens Artikel 189 van die Wet op Arbeidsverhoudinge, dat jy vir die persoon ‘n brief sal skryf waarin jy hom/haar uitnooi (Invite to Consult) om met jou te kom praat. Dit is ‘n konsultasie, nie ‘n onderhandeling nie. Jy kan vir die persoon sê jy kan hom/haar nie meer vir vyf dae per week bekostig nie en die persoon moet nou net [byvoorbeeld] twee dae per week inkom. Dienooreenkomstig sal die persoon se salaris ook verminder word,” het Van der Walt gesê.